IZVJEŠĆE O REALIZACIJI ŠKOLE U PRIRODI – ISTRA (2.5.-5.5.20179)

Učenici 4. r. naše škole i 4.a i 4.b razredi Katoličke osnovne škole Šibenik 2.5.2017. krenuli su u novu avanturu s ciljem upoznavanja našeg najvećeg poluotoka Istre.Vožnju autobusom do odredišta, grada Pule, iskoristili smo za ponavljanje sadržaja prirode i društva o primorskom i gorskom zavičaju RH. U Memorijalnom centru Nikole Tesle proširili smo svoja znanja o tom veličanstvenom čovjeku izumitelju. Priča o nazaretskoj kući u svetištu Majke Božje Trsatske ostavila je na nas osobit dojam. Nakon obilaska Rijeke slijedilo je putovanje i smještaj u hotel Centinera u Banjolama. Večernja zabava u animacijskom centru „ Zemlja zabave“ upotpunila je dojmove prvoga dana. Sljedećeg dana dočekao nas je prekrasni grad Poreč i znamenita Eufrazijeva bazilika. Spuštanje 60m ispod zemlje i čovječja ribica u Jami Baredine neopisiv doživljaj. Naše dječake osobito je impresionirala „Tractor story“, jer, kakvih smo se sve traktora nagledali! Jedinstven je doživljaj u zvjezdarnici Višnjan promatranje sunčevih pjega i sunčevog prstena. U žarkoj želji da vidimo Velog Jožu, posjetili smo Motovun i tražili ga pogledom po šumovitim stranama doline rijeke Mirne. Večernja zabava je bila po izboru,uz utakmicu , pidžama party ili druženje s vršnjacima iz Splita u hotelskom disku. Trećeg dana otplovili smo do Brijuna i vlakićem obišli njegove znamenitosti. Po povratku sa Brijuna uslijedilo je razgledanje Pule. Najveće oduševljenje izazvala je velebna pulska arena u kojoj smo se ogledali u borbi poput gladijatora u davna vremena. Večernji program bio je poseban zbog rođendanske proslave učenice 4.b. Posljednjeg dana, za sretan povratak kući, pomolili smo se u sv. Eufemiji, zaštitnici djece i grada Rovinja. Već dovoljno umorni ,ipak smo imali snage za razgledavanje najmanjeg grada na svijetu-Huma. Putovanje se bližilo kraju a uzbuđenje je raslo, što zbog povratka kući, što zbog divnih doživljaja u ova četiri dana.

Sve je bilo divno i vrijedno vidjeti i doživjeti,ali mislim da je najvrjednije što smo dobili na ovom putovanju prijateljstvo sa našim vršnjacima iz Katoličke osnovne škole.

 Učiteljica Gordana Ledenko